和梁王衆傳張光祿是王子晉後身
作者：崔融
朝代：唐

paragraphs: 聞有沖天客，披雲下帝畿。
三年上賓去，千載忽來歸。
昔偶浮丘伯，今同丁令威。
中郎才貌是，柱史姓名非。
祗召趨龍闕，承恩拜虎闈。
丹成金鼎獻，酒至玉杯揮。
天仗分旄節，朝容間羽衣。
舊壇何處所，新廟坐光輝。
漢主存仙要，淮南愛道機。
朝朝緱氏鶴，長向洛城飛。